b"\n_START_ARTICLE_\nCamp de la tela d'or\n_START_SECTION_\nContext hist\xc3\xb2ric\n_START_PARAGRAPH_\nUns mesos abans de la celebraci\xc3\xb3 d'aquesta fastuosa trobada del Camp de la Tela d'Or, dins de les complexes relacions pol\xc3\xadtiques entre els regnes europeus del Renaixement, el poder\xc3\xb3s emperador del Sacre Imperi Romanogerm\xc3\xa0nic i rei d'Espanya, Carles V, havia anat a Anglaterra a con\xc3\xa8ixer a la seva tia Caterina d'Arag\xc3\xb3 (ja llavors casada amb Enric VIII), (era tia seva per via matrilineal)._NEWLINE_Carles V era n\xc3\xa9t dels Reis Cat\xc3\xb2lics, Ferran II d'Arag\xc3\xb3 i Isabel I de Castella, ja que era el fill de la reina Joana I de Castella (tamb\xc3\xa9 coneguda com a Joana la Boja) i de Felip I de Castella (Felip el Bell). Joana amb el seu esp\xc3\xb2s Felip d'Habsburg, era la leg\xc3\xadtima hereva, dels regnes de Castella, d'acord amb el que havia disposat la seva mare Isabel al seu testament. Despr\xc3\xa9s de la mort d'Isabel, Ferran, que havia de cedir la corona castellana a la seva filla Joana, va lluitar amb el seu gendre per retenir el poder. Despr\xc3\xa9s de la mort de Felip, es va declarar a Joana incapa\xc3\xa7 de regnar recuperant Ferran el poder, que despr\xc3\xa9s va recaure en el seu n\xc3\xa9t Carles._NEWLINE_Durant els anys que van precedir aquesta trobada entre ambd\xc3\xb3s regnes, el que va esdevenir a la pen\xc3\xadnsula Ib\xc3\xa8rica va afectar indirectament les relacions pol\xc3\xadtiques d'Arag\xc3\xb3 tant amb l'Anglaterra dels Tudor com amb la Fran\xc3\xa7a de Llu\xc3\xads XII, influint significativament en el fet de dur a terme el matrimoni de l'hereu de la corona anglesa, Enric Tudor (despr\xc3\xa9s Enric VIII) amb la filla de Ferran d'Arag\xc3\xb3, Caterina, que es trobava a Anglaterra des del 1501, any en qu\xc3\xa8 s'havia casat amb el primog\xc3\xa8nit d'Enric VII, Artur, que va morir sis mesos despr\xc3\xa9s del casament, el 1502."